รัฐบาลไทย-ข่าวทำเนียบรัฐบาล-“พิกบอร์ด” พิจารณาแนวทางช่วยเหลือเกษตรกรผู้เลี้ยงสุกร ดำเนินการใน 3 มาตรการ
วันอังคารที่ 16 มกราคม 2561
“พิกบอร์ด” พิจารณาแนวทางช่วยเหลือเกษตรกรผู้เลี้ยงสุกร ดําเนินการใน 3 มาตรการ
“พิกบอร์ด” พิจารณาแนวทางช่วยเหลือเกษตรกรผู้เลี้ยงสุกร ดําเนินการใน 3 มาตรการ “การตัดวงจรลูกสุกรทําหมูหัน การปลดแม่พันธุ์สุกร และการนําเนื้อสุกรเก็บเข้าห้องเย็น” มุ่งหวังแก้ปัญหาในระยะยาว
นายธนิตย์ เอนกวิทย์ รองปลัดกระทรวงเกษตรและสหกรณ์ เปิดเผยภายหลังการประชุมคณะกรรมการนโยบายพัฒนาสุกรและผลิตภัณฑ์ (พิกบอร์ด) ณ กระทรวงเกษตรและสหกรณ์ ว่า จากการประชุมคณะกรรมการพิกบอร์ด ซึ่งมีนายลักษณ์ วจนานวัช รัฐมนตรีช่วยว่าการกระทรวงเกษตรและสหกรณ์ เป็นประธาน ได้รับทราบสถานการณ์ที่ราคาหมูลดลง 25% จากราคา 60 บาท/กิโลกรัม ลดเหลือ 45 บาท/กิโลกรัม ในรอบ 6 เดือน ทําให้สมาคมผู้เลี้ยงสุกรและสหกรณ์ต่าง ๆ มีแนวทางการช่วยเหลือในเบื้องต้น โดยการนําลูกสุกรบางส่วนไปทําสุกรถัง และการลดจํานวนแม่พันธุ์ลงบางส่วน ซึ่งในส่วนของคณะกรรมการพิกบอร์ดได้นําเสนอรายละเอียดในการช่วยเหลือโดยการลดจํานวนสุกรในด้านต่าง ๆ จํานวน 3 มาตรการ ได้แก่ 1) การตัดวงจรลูกสุกรทําหมูหัน โดยขอลดจํานวนลูกสุกร จํานวน 100,000 ตัว ขนาดลูกสุกรขุนน้ําหนัก 4 – 8 กิโลกรัม ขอเงินชดเชยให้เกษตรกรราคาตัวละ 400 บาท รวมเป็นเงินงบประมาณจํานวน 40 ล้านบาท ระยะเวลาดําเนินการในเดือนกุมภาพันธ์ – พฤศจิกายน 2561 2) การปลดแม่พันธุ์สุกร ร้อยละ 10 จํานวน 100,000 ตัว ขอเงินชดเชยตัวละ 6,000 บาท รวมเป็นเงินงบประมาณจํานวน 600 ล้านบาท และ 3) การนําเนื้อสุกรเก็บเข้าห้องเย็น โดยตัดวงจรสุกรขุนจํานวน 100,000 ตัว ขอเงินชดเชยตัวละ 5,500 บาท (กิโลกรัมละ 55 บาท) ระยะเวลาดําเนินการการแบ่งเป็น 3 ระยะ ได้แก่ 30,000 ตัว 30,000 ตัว และ 40,000 ตัวตามลําดับ
ด้านนายอภัย สุทธิสังข์ อธิบดีกรมปศุสัตว์ กล่าวเพิ่มเติมว่า สาเหตุที่สุกรมีราคาตกต่ําเนื่องจากการคาดการณ์จากปีที่ผ่านมาว่าตลาดส่งออก โดยเฉพาะจีนและกัมพูชาค่อนข้างดี เลยมีการเพิ่มจํานวนแม่สุกรจํานวนมาก แต่เนื่องจากผู้เลี้ยงสุกรของจีนสามารถฟื้นตัวได้เร็ว จึงทําให้ปริมาณหมูที่จีนจะสั่งซื้อจากไทยมีปริมาณน้อยลง นอกจากนี้ เวียดนามได้เพิ่มจํานวนแม่สุกร ซึ่งสุกรส่วนหนึ่งได้เข้าไปขายในกัมพูชา ประเทศไทยจึงมีคู่แข่งด้านราคา จึงเกิดภาวะทําให้สุกรล้นตลาด ซึ่งจากสถานการณ์ดังกล่าวผู้เลี้ยงสุกรได้ตระหนักดีอยู่แล้วถึงสาเหตุการประเมินและการกระทําของผู้เลี้ยงเอง ความเสี่ยงที่เกิดขึ้นทําให้ผู้เลี้ยงสุกรพยายามระบายสุกรด้วยการขายสุกรด้วยราคา 65 – 75 บาท ในช่วง 2 – 3 เดือนที่ผ่านมา ในตลาดทั่วประเทศ รวมถึงตลาดของภาครัฐด้วย อย่างไรก็ตาม ผู้เลี้ยงสุกรยังต้องการให้ภาครัฐช่วยเหลือในด้านต่าง ๆ เพิ่มเติมจากที่ได้ดําเนินการร่วมกันระหว่างกลุ่มผู้เลี้ยงสุกร ซึ่งเงินจากคณะกรรมการนโยบายและมาตรการช่วยเหลือเกษตรกร (คชก.) มีขั้นตอนที่มาก และยังติดในเรื่องระเบียบต่าง ๆ จึงทําให้ล่าช้าต่อการเข้ามาช่วยเหลือ แต่อย่างไรก็ตาม กระทรวงพาณิชย์ ก็จะยังเร่งดําเนินการขับเคลื่อนต่อไป ทั้งนี้ การลดจํานวนลูกสุกรออกจากระบบตามเป้าหมาย 100,000 ตัว ทางสมาคมผู้เลี้ยงสุกรแห่งชาติจะเป็นแกนกลางในการเชิญผู้เลี้ยงสุกรรายใหญ่เข้ามาร่วมหารือ โดยจะมีกรมปศุสัตว์เป็นเจ้าภาพ เพื่อหารือถึงแนวทางการดําเนินการว่าจะดําเนินการกันเองใน 50,000 ตัวแรก หลังจากนั้นจะมีการประเมินในเรื่องของราคาว่ายังจําเป็นต้องดําเนินการต่อหรือไม่
สําหรับการปลดแม่พันธุ์สุกรออกจากระบบ การปลดแม่ออกจากระบบของการเลี้ยงได้ดําเนินการอยู่แล้ว ในจํานวนแม่พันธุ์ที่เพิ่มขึ้นมา มีจํานวนที่เกินอยู่ประมาณ 100,000 แม่ ซึ่งยังสามารถรอการปลดได้ ต้องใช้เวลา 7 – 8 เดือน เพื่อไม่ให้กระทบต่อราคาสุกรนานจนเกินไป คณะกรรมการพิกบอร์ดจึงมีมติขอความร่วมมือจากฟาร์มสุกรขนาดให้ช่วยผู้เลี้ยงสุกรรายย่อย และให้หยุดการผสมแม่พันธุ์ หรือการหยุดรอบการผลิต ประมาณ 10% - 20% ซึ่งทางอนุกรรมการฯ จะไปพิจารณาถึงจํานวนแม่พันธุ์ที่แต่ละฟาร์มมีต่อไป
นอกจากนี้ การนําเนื้อสุกรขุนเก็บเข้าห้องเย็น เพื่อระบายสุกรขุนออกจากตลาด กระทรวงเกษตรและสหกรณ์จะช่วยเหลือโดยการขอเงินกองทุนสงเคราะห์เกษตรกร จํานวน 100 ล้านบาท ให้กับสมาคมผู้เลี้ยงสุกร และสหกรณ์ผู้เลี้ยงสุกร 1 – 2 แห่ง ที่จะนําเงินไปหมุนเวียนนําสุกรขุนฆ่าและเก็บเข้าห้องเย็น รอจนสุกรขุนได้ราคาดีจึงนําออกมาจําหน่ายต่อไป ทั้งนี้ เงินจากกองทุนสงเคราะห์เกษตรกรไม่ใช่เงินให้เปล่า เป็นเงินที่ต้องคืน แต่อาจจะช่วยเหลือโดยการปลอดดอกเบี้ยหรือคิดดอกเบี้ยในอัตรา 1% – 3% ซึ่งจะนําเข้าสู่คณะกรรมการของกองทุนสงเคราะห์เกษตรกรเพื่อพิจารณาต่อไป คาดว่าจะแล้วเสร็จภายใน 1 เดือน
“การแก้ไขปัญหาดังกล่าว ถึงแม้จะเป็นการแก้ปัญหาเฉพาะหน้า แต่ถ้าดําเนินการแล้วจะสามารถแก้ปัญหาได้ในระยะยาวได้ และเป็นบทเรียนที่ดีที่ทาง Pig Board จะควบคุมให้มีความเข้มงวดมากยิ่งขึ้น จึงขอยืนยันว่าการดูแลเรื่องราคาสุกรทั้งผู้ผลิตและราคาที่ผู้บริโภคซื้อจะอยู่ในราคาที่เป็นธรรม” นายอภัย กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai